runetrust/blame-folketinget-dk huggingface dataset:
Torsten Schack Pedersen (V), 2011-12-19:
Det er jo i sig selv stærkt bekymrende, men det er så sandelig også bekymrende, at regeringen og Enhedslisten lægger op til, at vi i Folketinget på onsdag skal vedtage en lov, som træder i kraft allerede den 1. januar, og som pålægger detailhandelen at øge nogle priser, som det tager lidt mere end 8 dage hen over jul at få justeret.
Per Clausen (EL), 2013-01-10:
Men det her lovforslag giver mulighed for, at man kan træffe fornuftige beslutninger, og så har man valgt det gode at lave en aftale med KL, der gør, at man forsøger at fremrykke nogle af de her investeringer, fordi vi udnytter det, at vi i dag har masser af ledig arbejdskraft, til at igangsætte gode og fornuftige tiltag.
Kim Andersen (V), 2012-04-19:
Til sidst vil jeg sige, at det, jeg spurgte om, ikke drejer sig om frivillighed og sund fornuft i forhold til regeringen og rådet, det drejer sig om, om ikke ministeren anerkender, at når danske virksomheder er kommet helt i front internationalt på CSR-området, er det alene på grund af frivillighed, at det er sket.
Nanna Høyrup (ALT), 2023-05-10:
Så bliver jeg som pædagog en lille smule provokeret over, at rundbordspædagogik bliver talt ned, for det er da et af vores stærkeste redskaber i forhold til netop at kunne tage de her svære emner op, altså at man får skabt et stærkt undervisningsmiljø.
Pia Kjærsgaard (DF), 2024-01-18:
Men det, der gør forskellen, er jo, at man kan diskutere klima uden at få nogen over næsen; det kan man mere og mere med udlændinge, men alligevel ikke helt, og det er bl.a. også derfor, vi tager det op, for vi synes ikke, at det emne er uddebatteret.
Hans Kristian Skibby (DF), 2014-06-04:
I behandlingen af et andet forslag her i Folketinget mandag aften om en ny bevilling på 180 mio. kr. – som er det, vi nu kommer op på – til GGGI-organisationen fra danske skatteydere, nævnte jeg bl.a., at GGGI i december måned 2013, midt i at de havde en stor likviditetskrise, valgte at sætte lønnen op til deres mellemledere og deres øverste ledere på direktionsgangene osv. på op til 40 pct., tror jeg det var.
Torsten Gejl (ALT), 2018-10-23:
For vi får mulighed for at lave nogle indsatser, som vi ellers ikke kunne have lavet; som giver viden i kommunerne; som hjælper rigtig mange udsatte danskere; og som betyder, at vi uden at spare på velfærden og uden at tage af skattekronerne kan give en gevinst tilbage til investoren.
Martin Henriksen (DF), 2007-10-11:
Den anden ting er, at hvis SF nu ikke var bundet af samarbejdet med regeringen, Socialdemokraterne og De Radikale, ville man så stemme for Dansk Folkepartis forslag til vedtagelse, som jo ikke tager stilling til indholdet af traktaten, men bare siger, at befolkningen skal have lov til at diskutere indholdet, sådan som jeg forstår at SF også synes den skal have lov til?
Martin Henriksen (DF), 2017-10-25:
For vi ser forskellige steder, at der f.eks. er nogle, der fører valgkamp på andre sprog end dansk, og det gør jo, at der er mange danskere, som ikke har mulighed for at involvere sig i diskussioner rundtomkring i den kommunale valgkamp, fordi de diskussioner simpelt hen foregår på et andet sprog end dansk.
Helga Moos (V), 1999-12-07:
At man går ind og nedsætter et centerråd, som kan vejlede amterne om, hvordan det skal bygges op, når det gælder, hvad det er for nogle tilbud, der skal gives, viser, at der er kommet demokrati ind, i og med at det er brugerne, der går ind og vejleder amterne.
Jonas Dahl (SF), 2011-02-03:
Der er altså nogle muligheder nu, når vi er i gang med en revision af apotekerloven, for også at give apotekerne mulighed for i højere grad at samarbejde med de kommunale organer, således at der sikres en bedre medicinopfølgning, således at der sikres, at den medicin, der rent faktisk bliver givet, også bliver givet så virkningsfuldt som overhovedet muligt.
Victoria Velasquez (EL), 2024-01-23:
Jeg ikke alene forstår den bekymring, jeg er endda hamrende enig, og vi har også flere gange nævnt, hvor langt ude det er, at vi har et system i Danmark, hvor man på den ene side, hvis man har en lille forretning, har pligt til at tage imod kontanter, men hvor bankerne på den anden side ikke er forpligtet til at tage imod dem.
Lisbeth Bech-Nielsen (SF), 2024-02-22:
Og det gode ved at gå den vej med det forskningssamarbejde, der allerede er, er jo, at de har adgang til den mængde data, og at de har adgang til europæiske supercomputere, så de ikke ligesom skal ud at købe sig adgang til at få trænet med det her, og at de har privilegeret adgang til sundhedsdata og andet, som private aktører ikke har.
Jacob Buksti (S), 1998-12-17:
Jeg synes, det er fuldstændig rørende at høre hr. Frank Aaen blive ved med at stå og tale om, at Enhedslisten var meget forhandlingsvillig og åben, og at der stort set ingen grænser var for, hvad vi kunne lave med Enhedslisten, hvis bare Socialdemokratiet opgav stort set alt det, vi havde.
Thomas Jensen (S), 2011-11-29:
Det bliver langt, langt bedre at høre til i den – hvad kan man sige? – lidt fattigere ende af det danske samfund, simpelt hen fordi vi vil gøre noget aktivt for at bringe folk ud af fattigdom og vi vil gøre noget aktivt for at bringe de folk, som gerne vil arbejde, men som ikke kan få et arbejde, i arbejde.
Per Clausen (EL), 2014-05-07:
Jeg vil sådan set ikke lægge skjul på, at der er elementer i det her beslutningsforslag, som jeg godt kunne føle mig tiltrukket af, for jeg synes da alligevel, det er lidt imponerende, at man i 2014 har viljen og modet til at skrive følgende besked til Europa-Kommissionen: Vi ved godt, at vi i år 2000 forpligtede os til at nå et resultat i 2015; vi forpligtede os også til at have en plan for, hvordan vi nåede målet i 2009, men nu her i 2014 kan vi så fortælle jer, at vi i løbet af 2015 har tænkt os at få en plan for, hvordan vi skal nå målet.
Ole Birk Olesen (LA), 2014-11-25:
Parallellen til det, man foreslår, vil jo være, at en ydelse har en bestemt pris for de fleste, men at det så lykkes nogle ved dygtig forhandlingsteknik eller lignende at få rabat; så har man fået en eller anden form for tilskud fra tredjepart, som så skal beskattes.
Ole Sohn (SF), 2008-05-23:
Det var mere sådan et holdningsspørgsmål til Venstres ordfører om, hvorvidt Venstre har den opfattelse, at ældre medborgere har krav på at få en ordentlig hjemmepleje, og at folk, der kommer på hospitalet eller står på venteliste til at komme på hospitalet, har krav på at være sikre på at få en kvalificeret pleje?
Simon Emil Ammitzbøll (RV), 2007-03-22:
Det, der bekymrer os, er, at man kan gå på en offentlig vej og være overvåget fra den ene ende til den anden, og at der endda kan være mennesker, der bor på disse veje, som skal gå ind ad deres egen hovedindgang, til deres eget hjem uden at kunne blive fritaget for overvågning.
Tom Behnke (KF), 2007-05-10:
Det er ikke nødvendigt at lade ejendomsfunktionærer være omfattet af § 119 og § 121, hvis formålet er – og det er det jo i forslaget her – at det skal være særlig strafskærpende, at man udøver vold mod ejendomsfunktionær, på samme måde som det er særlig strafskærpende, hvis man udøver vold mod en polititjenestemand.
Per Clausen (EL), 2009-04-17:
Jeg vil starte med at sige til hr. Martin Henriksen, at jeg er fuldstændig enig med hr. Martin Henriksen i, at det naturligvis er fuldstændig uacceptabelt, hvis det er sådan, at der er skoler eller for den sags skyld kvarterer i Danmark, hvor mennesker, der er jøder og er kendte som jøder, ikke har mulighed for at færdes frit uden at blive chikaneret, fordi de er jøder.
Pernille Rosenkrantz-Theil (S), 2013-04-30:
Derfor er der behov for, at vi indfører den lovgivning, vi behandler i dag, hvis tilskudsordningen skal tjene sit egentlige formål, som altså er, at solcellerne skal bidrage til den grønne omstilling, men på en måde, så en husstand får dækket den el, man selv bruger.
Pernille Sams (KF), 2000-11-16:
Man siger, det er provenuneutralt, og i virkeligheden er det enorme skattestigninger, og det har skatteministeren ikke dementeret her, og hans allierede i denne sag, hr. Frank Aaen, har jo også sagt, at der er tale om omfordelinger, og at det er derfor, hr. Frank Aaens parti går med i det.
Helle Thorning-Schmidt (S), 2014-12-16:
Når det er uredeligt på den måde, som hr. Lars Løkke Rasmussen stiller det op på, så er det, fordi hr. Lars Løkke Rasmussen jo må vide, at det dækker over, at der har været lidt mere vækst i 2015, og at der så bliver lidt mindre vækst i 2016.
Ane Halsboe-Jørgensen (S), 2025-05-08:
Det er derfor, jeg siger i min tale, at det er en kæmpe anerkendelse af det grundlæggende arbejde, der ligger i at få de her eksempler på, at vores systemer kan forbedres for mennesker, ind, men også en anerkendelse af, at det kræver, at der så også er partier, der træder ind i rummet, når det samlede budget skal laves, og så faktisk prioriterer det.
Anders Fogh Rasmussen (V), 2003-04-23:
Som jeg nu har sagt flere gange, er enhver, der bliver skubbet ud i ledighed, jo udtryk for en ulykkelig situation, og alle foranstaltninger, der kan hjælpe på at få øget beskæftigelsen og få nedbragt ledigheden, må man da selvfølgelig positivt overveje.
Alex Ahrendtsen (DF), 2016-03-04:
Kunne man forestille sig, at statsministeren kunne indkalde partierne i Folketinget til en drøftelse af, hvordan vi styrker danske værdier, og hvordan vi bekæmper de ekstreme miljøer effektivt, i stedet for i ministeriets enerum at udtænke endnu en ghettoplan?
Connie Hedegaard (KF), 2005-03-31:
Der må jeg bare sige, at det jo på en eller anden måde bliver det ultimative argument for aldrig nogen sinde at gå ind og pille ved den administrative struktur i Danmark, for vi kommer, desværre kan man sige, aldrig i en situation, hvor der ikke venter nye tiltag om hjørnet inden for det ene eller det andet eller det tredje ressortområde.
Hans Kristian Skibby (DF), 2013-03-14:
Det, som er de grundlæggende problemer og udfordringer for mange nyetablerede virksomheder i Danmark, uanset hvilken selskabsstruktur de har – om de er blevet kørt som enkeltmandsejede virksomheder i eget cpr-nummerregi, eller om de kører som s.m.b.a. eller de nye ivs, iværksætterselskaber, som der kommer nu – er, at det er svært at få kapitaltilførsel og kreditter og lave renter på sine lån, hvis ikke man har noget at byde på selv.
Karen Jespersen (V), 2009-01-29:
Jeg oplever, at det i forhandlingerne om Barnets Reform også er noget, som vi er opmærksomme på, men hvor det er min erfaring og oplevelse, bl.a. ved at snakke med Børns Vilkår og andre organisationer, at vi stadig væk har et godt stykke vej at gå for at få de regler, der allerede findes, til at fungere godt, altså at få de myndighedspersoner ude i kommunerne, som har at gøre med børnesager, til at tage de regler om at høre børn alvorligt.
Kim Edberg Andersen (NB), 2023-03-21:
Nu kunne jeg høre Socialdemokraternes ordfører tale om, om der var nogen, der havde negligeret vold mod mænd, og hvis jeg har hørt en negligere vold mod mænd, må det være Socialdemokraternes ordfører, for det er jo alvorlig vold, som driver mænd til at have behov for et krisecenter.
Carsten Hansen (S), 2013-04-05:
Jeg syntes, det var vigtigt, at vi nu efter al den uro, der har været omkring andelsboligforeningerne, fik det her lovforslag frem, hvor vi præsenterer vores hensigter, men også er åbne over for at se på, om der er mulighed for og plads til forbedringer rundtomkring, og jeg glæder mig til høringen. Vi kan sige, at nu går det i udvalg, og der bliver mulighed for at stille spørgsmål.
Kristian Thulesen Dahl (DF), 2003-12-12:
Jeg må nok sige, at da vi fik henvendelsen fra regeringen, om vi kunne acceptere, at man så også sløjfede besparelsen på de 170 mio. kr., var det forholdsvis nemt, skulle jeg hilse og sige, at sige: Joh, det kan vi nok godt.
Rasmus Stoklund (S), 2022-01-28:
Ægtefællesammenføringsreglerne er desuden ved at blive undersøgt, da udlændinge- og integrationsministeren har taget initiativ til et serviceeftersyn af reglerne for at få afklaret, om de virker efter hensigten, eller om det er nogle steder, hvor de rammer skævt.
Simon Emil Ammitzbøll (RV), 2008-04-09:
Vi har tidligere argumenteret for, at vi mener, homoseksuelle kan være lige så kærlige forældre som alle andre, og det viser erfaringer fra Sverige og Norge sådan set også, men jeg har ikke tænkt mig at gå yderligere ind i den diskussion nu, for det har ikke været den væsentlige diskussion her i dag.
Özlem Sara Cekic (SF), 2009-02-26:
Tror ordføreren, at de, når de sidder i flyet eller bliver transporteret i en lastbil sammen med flere hundrede andre flygtninge, som flygter fra krig, hvor deres brødre, søskende og børn er blevet dræbt, sidder med et landkort og tænker: Mmm, hvor skal jeg hen?
Lars Kramer Mikkelsen (S), 2003-04-01:
Vi glæder os til behandlingen i udvalget, og vi er sikre på, at vi kan få en god diskussion, ikke mindst med Venstres ordfører på området, som har ønsket, at den her sag bliver behandlet i udvalget. Men det, vi ønsker i Socialdemokratiet, er en sikkerhed for, at den slags ting ikke sker oftere.
Peter Hummelgaard (S), 2021-02-24:
Formålet med lønkompensationsordningen er at holde hånden under danske arbejdspladser, og derfor vil jeg gerne gentage appellen til både arbejdsgivere og lønmodtagere om at udskyde konflikterne på arbejdspladserne, indtil situationen i det danske samfund er normaliseret og vi er på den anden side af coronakrisen.
Rune Lund (EL), 2018-09-06:
Når man læser Socialdemokratiets forslag til finanslov, er det så virkelig ambitionen på velfærdsområdet, at velfærden kun lige akkurat skal holde skindet på næsen i de kommende år frem for rent faktisk at vokse i takt med velstandsstigningen i samfundet, i takt med nye behandlingsformer og i takt med mange andre ting, som kommer til i fremtiden?
Simon Emil Ammitzbøll (RV), 2008-05-20:
Et parti, der er imod starthjælpen, et parti, der er imod den uanstændige behandling af asylansøgere, et parti, der er imod 28-års-reglen, et parti, der er imod yderligere brug af udvisninger, konstaterer nu, at systemskiftet i 2001 har forbedret integrationen.
Anders Samuelsen (RV), 2003-05-09:
Når skatteministeren bliver mødt med en så alvorlig anklage som et aftalebrud, som kan sætte hele forholdet på beskæftigelsesministerens område på spil, så svarer han lakonisk ved at henvise til side 3. Ikke mere. Så vil jeg gerne over for de fjernseere, der måtte være, læse op, hvad der står på side 3. Der står: »Med forslaget om lavere skat på arbejde i denne størrelsesorden opfyldes erklæringen fra regeringen, Det Radikale Venstre, Kristeligt Folkeparti og Dansk Folkeparti i forbindelse med aftalen om »Flere i arbejde« fra oktober 2002.«
Lars-Christian Brask (LA), 2023-04-19:
Det er et skråplan, som vi ikke skal ud på, set fra sådan et forretningsmæssigt synspunkt og i forhold til den der sammenblanding med, om forslagsstillerne mener investeringer eller lån, og fordi der i øvrigt stadig er brug for fossile brændsler, og fordi der ikke er noget galt med at finansiere det – det behøver ikke nødvendigvis være en ekspansion, det kunne også være vedligehold, men det kunne jo lynhurtigt blive bogført, som om det var en form for ekspansion.
Kristian Jensen (V), 2003-05-08:
Det er jo sådan, at der er en række eksempler på, at man på grund af bedre arbejdstilrettelæggelse har fået en mindre nedslidning uden øgede udgifter, og vi skal da se på, hvad det er, der er sket, og hvad der er årsagen til, at noget så simpelt som en ny arbejdstilrettelæggelse kan give en mindre nedslidning.
Mai Mercado (KF), 2017-12-06:
For jeg er fuldstændig enig med spørgeren i – og jeg tror egentlig, vi ser ret ens på problematikken – at det er helt afgørende, at fagpersoner både er klædt på til at opspore, men også til at handle over for social kontrol, og hvis de støder på æresrelaterede konflikter.
Birthe Rønn Hornbech (V), 2001-12-11:
Det er ofrene, som lider under voldsforbrydelserne i Danmark, vi tænker på, og derfor ønsker vi højere straffe. Men naturligvis er vi da tilfredse med, at Socialdemokratiet og De Radikale på voldtægtsområdet vil skærpe straffene, som man ikke ville for 1 år siden.
Frank Aaen (EL), 2012-05-25:
Op gennem historien, også på det tidspunkt, da kvinderne kom på arbejdsmarkedet, var det jo ikke, fordi kvinderne kom på arbejdsmarkedet, at der blev flere arbejdspladser, det var, fordi der var et vældigt opsving i økonomien i almindelighed og vi samtidig gik i gang med en stor opbygning af en offentlig sektor.
Jørgen Arbo-Bæhr (EL), 2005-12-16:
Nu ved vi også takket være et notat, som har ligget i Beskæftigelsesministeriet allerede fra slutningen af den forrige regerings periode, og som den nuværende regering ikke har rørt med en finger, men har ladet ligge i skrivebordsskuffen, at de arbejdsskadede hvert år bliver snydt for 195 mio. kr. i erstatninger, vel at mærke sådan skruet sammen, at jo yngre man er, jo mindre får man, jo mere går man glip af, når man kommer til skade på sit arbejde.
Pernille Bendixen (DF), 2017-11-09:
Og det betyder, at vi reelt kan have en siddende, der ikke forstår noget som helst af, hvad der foregår, men som skal sidde og forvalte kommunens økonomi, altså som kan sidde og træffe beslutning om, at de parallelsamfund, som vi forsøger at modarbejde, faktisk bliver indført.
Karsten Hønge (SF), 2016-04-28:
Det er en afvejning, hvor vi siger, at når der nu ikke er penge til at lave støjskærme og volde og den støjdæmpende asfalt, så var det i hvert nærliggende at gøre livet lidt mere tåleligt for de mennesker ved at nedsætte hastigheden, indtil man så kunne få råd til de ting.
Brian Mikkelsen (KF), 2009-05-18:
Som omtalt i beslutningsforslagets bemærkninger har jeg i et svar til Folketingets Retsudvalg redegjort for, at selv om det ikke udtrykkeligt er nævnt som en skærpende omstændighed i straffeloven, vil domstolene efter almindelige strafudmålingsprincipper kunne tillægge det vægt i skærpende retning, hvis f.eks. en fars vold mod moren begås, mens børnene er til stede og ser på det.
Ole Vagn Christensen (S), 2002-05-23:
Det er ubegribeligt, at hr. Svend Heiselberg, som jo kender til X-bussernes tilblivelse også i Viborg Amt, og som ved, at disse X-busser giver mulighed for, at man på rimelig kort tid kan komme til en uddannelsesby som Skive fra Thisted- og Hanstholm-området, lige pludselig siger, at det nu ikke skal eksistere mere, for når vi ser generelt på tallene, er der sådan set ikke ret mange, der gør brug af det.
Frank Jensen (S), 2000-04-06:
Offentlighedsloven giver ganske vist vedkommende minister adgang til udstedelse af bekendtgørelser, der undtager nærmere angivne dokumenter m.v. fra lovens anvendelsesområde, mendenne bestemmelse kan imidlertid stort set kun anvendes til at fastslå, hvad der allerede følger af offentlighedslovens almindelige regler.
Peder Hvelplund (EL), 2020-10-23:
Men at opfinde en ny instans, hvor man, alene fordi man har en fornemmelse, uden at man har en konkret begrundelse for at gøre det, kan bede en instans om at lave en undersøgelse af en læge, synes jeg er stærkt betænkeligt i forhold til retssikkerheden, også i forhold til lægers retsstilling, og derfor synes jeg, at Venstre også burde revurdere deres syn i den her sag.
Mattias Tesfaye (S), 2025-05-16:
Endelig vil regeringen med sit udspil til en samlet 10-årsplan for psykiatrien følge op på Trivselskommissionens anbefaling om et nyt sprog om trivsel ved bl.a. at tage initiativ til at løfte vidensniveauet om trivsel og mental sundhed og understøtte et fælles og et lidt mere nuanceret sprog om det.
Jacob Mark (SF), 2016-12-16:
Det er jo sådan set noget, samtlige ordførere på undervisningsområdet har fået mails om fra folk, fra unge, der faktisk oplever at få knust deres drømme, fordi de er fanget på en uddannelse, men har fundet ud af, at de gerne vil noget andet, eller er fanget i det, at de har taget en uddannelse og gerne vil noget andet.
Frederik Vad (S), 2024-04-05:
Det er jo også, når madkundskabslærere fra Københavns Professionshøjskole efter at have været ude i praktik siger: Det var nogle ulækre køkkener, jeg kom ud til, men hvor var det dog dejligt, at det var ramadan, for så behøvede jeg ikke at smage på maden sammen med eleverne.
Pernille Skipper (EL), 2022-03-15:
Men jeg bliver også nødt til at spørge, om det så i Idas eksempel er det bedste for barnet, hvis Ida får at vide, at hendes to fædre må hun aldrig se igen; hvis Ida får at vide, at hun ikke har ret til sine to fædre, fordi den konflikt nu er opstået og der så ikke er nogen mulighed for, at hun har dem i sit liv, altså fordi det vil mødrene ikke, fordi konflikten er kørt helt op i en spids.
Kristian Thulesen Dahl (DF), 2007-11-29:
Derfor er vi også helt trygge ved, at vi selv kan finde ud af at fastlægge vores forhandlingstaktik og ikke behøver fru Line Barfods hjælp til, om vi skal gøre tingene ultimative og tage andre ting som gidsler for at få vores krav igennem.
Tom Behnke (KF), 2011-03-04:
Det, jeg kan konstatere, er, at vi har en meget nøje gennemgang af de ansøgere, der bliver sat på et lovforslag, og hvis det er sådan, at vores efterretningstjeneste anbefaler, at man ser tiden an i forbindelse med en eller flere af ansøgerne, så er der enighed i Folketinget om, at det nok er en meget god grund, og det gør vi så.
Sikandar Siddique (ALT), 2019-11-14:
Mener ministeren – og jeg kan forstå, at ombudsmandsrapporten konkluderer, at vi ikke overtræder børnekonventionen – at når 61 pct. opfylder kriterierne for en børnepsykiatrisk diagnose, så lever børnene ikke i mistrivsel, og at vi overholder børnekonventionen?
Rasmus Helveg Petersen (RV), 2015-03-10:
Jeg er glad for, at vi med lovforslaget kan lempe PSO-betalingen for de virksomheder, som er mest berørt af en høj PSO, og dermed direkte styrke deres konkurrenceevne, uden at vi slækker på vores ambitioner om et stadigt grønnere og mere energieffektivt erhvervsliv.
Claus Larsen-Jensen (S), 1999-05-11:
Ved WTO-ministerkonferencen i Seattle skal der derfor gøres en meget stor indsats for, at de fundamentale arbejdstagerrettigheder, jf. ILO-konventionerne, fremover respekteres af WTO, og at der nedsættes en arbejdsgruppe herom med tilknytning til WTO med deltagelse af arbejdsmarkedets parter på globalt plan.
Christina Egelund (LA), 2019-05-03:
Hvis man kigger på de formelle sider af demokratiet først, ser man, at der er meget høj valgdeltagelse, når vi afholder valg, og forudsætningen for en reel, demokratisk valghandling er til stede; vi har ytringsfrihed, fri meningsdannelse, fri presse, alle de der forudsætninger, som skal være til stede, for at man kan sige, at man har et reelt demokrati.
Martin Lidegaard (RV), 2006-02-02:
Jeg noterer mig, at vi er blevet lovet, at det her Biobrændstofudvalg nu skal barsle inden for det nuværende år, og det er jo dejligt, at det trods alt ikke skal tage længere tid, men man kan spørge sig selv: Når nu regeringen som en af sine første heroiske gerninger skar hele det her program ned til sokkeholderne, føler man sig så ikke, når man nu ser, at priserne på olie bliver tredoblet i løbet af 3 år, lidt forpligtet til måske også at genoprette det lidt hurtigere og indskibe Danmark på den vogn, som er EU, som gerne vil køre lidt hurtigere end de andre, i stedet for absolut at være nummer sjok?
Christian Rabjerg Madsen (S), 2017-02-02:
Aftalen viser, hvorfor det med H.C. Hansens ord giver mening altid at være mere optaget af resultater end resolutioner, for det var nemlig i forhandlingerne, vi fik skabt de resultater, som nu gør en forskel for noget af det mest dyrebare natur, som vi har, nemlig vores åbne strande. Jeg synes egentlig, at vi med lovforslaget har sikret en god balance mellem benyttelse og beskyttelse.
Jytte Andersen (S), 1998-02-04:
Det er klart, at hvis virksomhederne ikke også kan se det faresignal og påtager sig et uddannelsespolitisk ansvar både over for de unge og også over for de voksne, der ikke har nogen uddannelse, og som skal ind i et voksenlærlingeforløb, kan vi her i Folketinget gøre, hvad det skal være.
Mogens Nørgård Pedersen (KD), 2004-02-24:
Det er jo sådan, at når man indgår en aftale og et forlig, så respekterer man naturligvis forliget, og vi mener faktisk, at det her forlig, den her aftale, er så god, at den langt overvejende tager højde for de tænkelige situationer, som borgere også fra de nye EU-lande kan komme i.